In nomine summæ et individuæ Trinitatis, Patris, et Filii, et Spiritus sancti. Notum sit omnibus fidelibus, tam vivis, quam et futuris, quod ego Gibuinus, et neptis mea Eraungardis, tradimus sancto Petro quattuor colonias in vico qui Altrisiacus dicitur, pro remedio animæ fratris mei Hugonis, qui jam dictas colonias adhuc vivens B. Petro destinaverat, cum servis, et ancillis, quorum hæc sunt nomina. Rodulfum cum uxore, et infantibus suis. Abraham et Danninum fratres, cum uxoribus et natis eorum. Orrannum et Laibonem cum uxoribus et cum infantibus eorum. Lambertum cum uxore et infantibus suis. Erbertum qui adhuc erat puer. Concedimus hæc beato Petro libere cum omnibus appendiciis suis, ut sicut a diebus Gibuini proavi mei, et filii ejus Hugonis, nec non et Hugonis patris mei stetit in nostra potestate, sic permaneat in potestate sancti Petri, ab ista die, et deinceps, pro remedio animæ fratris mei Hugonis, ut ipsi habeant consuetudinem, quam ante habebant, tam in sylvis, quam in pratis, aquis, campis, et cunctis confiniis. Et ut nullus deinceps Major, sive Foristarius, vel Decanus, de potestate Altriaci, hominibus jam dictis vel natis eorum, qui de progenie eorum per succedentia tempora exierint, aliquam molestiam inferre præsumat. Et si per neglegentiam acciderit, ut bestiæ istorum hominum sine custode in prato indominicato, vel corvata incurrerit, non cogantur per legem emendationem solvere, sed tantummodo æstimationem damni reddant. Hanc eandem cumsuetudinem cuncedimus sancto Petro de duobus curtilibus, quos ante habebat in eadem villa. Item damus sancto Petro mansum unum in villa, quæ Maxiacus dicitur, cum appendiciis suis. § Præterea dimittimus, et abnegamus omnes consuetudines, quas pater meus, et fratres mei, Hugo, et Wido accipiebant in villa, quæ Bodens dicitur, et in Lentiliaco pro remedio animarum illorum, et nostrarum, excepto corvatam, quam pro sylva faciunt. Et si quis heredum meorum (quod minime futurum esse credo) hæc calumpniari temptaverit, repetere non valeat, et in dextera Dei Omnipotentis, et authoritate Petri Apostolorum Principis, anathema maranatha fiat. Et ut hæc Karta firma, et stabilis permaneat, manu propria firmavi, nepti, et sponso ejus Fulconi, cæterisque fidelibus firmare præcepi. Signum Gibuini. Sign. Fulconis. Sign. Ermingardis. Sign. Bernardi. Sign. Widonis Archid. Sign. Richardi. Sign. Goffredi. Sign. Widonis. Sign. Odilonis. Sign. Odolrici. Sign. Wilenci. Sign. Leubranni. Sign. Milonis, et Gosberti, et Humberti, et Lamberti, et Ulgerii.